नवजोत सिंह सिद्धू ने विधायक परगट सिंह को पीपीसीसी महासचिव नियुक्त किया
परगट सिंह ने साल 2015 में धार्मिक ग्रंथ की बेअदबी और इसके बाद फरीदकोट में पुलिस गोलीबारी जैसे मामलों में न्याय में कथित देरी जैसे कई मुद्दों पर अपनी पार्टी की सरकार पर सवाल उठाए हैं।
चंडीगढ़. कांग्रेस की पंजाब इकाई के अध्यक्ष नवजोत सिंह सिद्धू ने जालंधर छावनी से विधायक परगट सिंह को पंजाब प्रदेश कांग्रेस कमिटी (पीपीसीसी) का सोमवार को महासचिव नियुक्त किया। सिद्धू के करीबी सहयोगी, परगट सिंह पंजाब के मुख्यमंत्री अमरिंदर सिंह और राज्य सरकार की कार्यशैली के मुखर आलोचक रहे हैं।परगट सिंह ने साल 2015 में धार्मिक ग्रंथ की बेअदबी और इसके बाद फरीदकोट में पुलिस गोलीबारी जैसे मामलों में न्याय में कथित देरी जैसे कई मुद्दों पर अपनी पार्टी की सरकार पर सवाल उठाए हैं।नवजोत सिंह सिद्धू ने एक बयान में कहा, “कांग्रेस अध्यक्ष सोनिया गांधी, एआईसीसी महासचिव (संगठन) के सी वेणुगोपाल और कांग्रेस की पंजाब इकाई के प्रभारी हरीश रावत की स्वीकृति से, मैं परगट सिंह को तत्काल प्रभाव से पीपीसीसी महासचिव (संगठन) नियुक्त करता हूं।”भारतीय हॉकी टीम के पूर्व कप्तान परगट सिंह शिरोमणि अकाली दल छोड़ने के बाद 2017 के पंजाब विधानसभा चुनावों से पहले कांग्रेस में शामिल हो गए थे। परगट सिंह की नियुक्ति की घोषणा सिद्धू द्वारा चार सलाहकार नियुक्त किए जाने के कुछ दिनों बाद हुई है।